Centralno upravljanje u IT sustavu za doniranje hrane



2024.

**Tablica sadržaja**

[**1.** **UVOD** 3](#_Toc155627078)

[**Sustav doniranja hrane u Republici Hrvatskoj** 3](#_Toc155627079)

[**Digitalizacija sustava doniranja hrane u Republici Hrvatskoj** 4](#_Toc155627080)

[**2.** **Cilj i očekivani rezultati** 5](#_Toc155627081)

[**Cilj** 5](#_Toc155627083)

[**Rezultati koji se očekuju od odabranog ponuditelja** 5](#_Toc155627084)

[**3.** **Zadaci izvršitelja** 6](#_Toc155627085)

[**4.** **Indikatori uspješnosti izvršitelja** 6](#_Toc155627086)

[**5.** **Izvještavanje** 7](#_Toc155627087)

[**6.** **Rokovi izvršenja** 7](#_Toc155627088)

1. **UVOD**

**Sustav doniranja hrane u Republici Hrvatskoj**

Zakonodavni okvir za doniranje hrane određen je Zakonom o poljoprivredi (Narodne novine, br. 118/18, 42/20, 127/20 i 52/21 ) i Pravilnikom o doniranju hrane i hrane za životinje (Narodne novine, broj 91/19). Također, budući da se doniranje hrane smatra stavljanjem hrane na tržište sukladno odredbama Uredbe (EZ) br. 178/2002, na isto se primjenjuju svi propisi o hrani.

Doniranje hrane je davanje hrane bez naknade od donatora hrane namijenjene krajnjem primatelju hrane.

Sudionici lanca doniranja hrane su banka hrane, donator hrane, posrednik u lancu doniranja hrane i krajnji primatelj hrane.

Banka hrane je organizacija koja prikuplja hranu od donatora namijenjenu krajnjem primatelju te je daje posredniku u lancu doniranja hrane. Pored navedenog, banka hrane može prikupljenu hranu od donatora dati i izravno krajnjem primatelju.

Donator hrane je pravna osoba koja bez naknade daje hranu namijenjenu krajnjem primatelju hrane.

Posrednik u lancu doniranja hrane je pravna osoba koja prikuplja hranu od donatora namijenjenu krajnjem primatelju hrane.

Krajnji primatelj hraneje socijalno ugrožena osoba i/ili osoba pogođena elementarnim nepogodama ili prirodnim katastrofama ili osoba koja se donatoru hrane odnosno posredniku u lancu doniranja hrane učini vjerojatnim da je u potrebi te neprofitna pravna osoba koja pruža uslugu smještaja i/ili prehrane štićenicima svog objekta, osim pučkih kuhinja.

Sustav doniranja hrane u Republici Hrvatskoj je zapravo mreža donatora, posrednika i krajnjih primatelja.

Trenutno u Republici Hrvatskoj imamo registrirano 142 posrednika, uključujući Hrvatski Crveni križ, gradska i općinska društva Crvenog križa, Hrvatski Caritas, nadbiskupijski i biskupijski Caritasi, udruge civilnog društva i dr. Objekti u kojima se odvija djelatnost posredovanja hranom su uglavnom socijalne samoposluge, pučke kuhinje i skladišta donirane hrane.

Ujedno, kroz NPOO investiciju C1.5.R4-I1 Infrastrukturno opremanje posrednika u lancu doniranja hrane, sklopljeno je 50 ugovora o dodjeli bespovratnih sredstava za infrastrukturno opremanje posrednika u doniranju hrane i banke hrane, od čega 9 ugovora za 9 korisnika koji su krajem 2023. i početkom 2024. godine, preuzeli ulogu županijskog koordinatora za doniranje hrane, odnosno ulogu banke hrane u svojoj županiji, kako je opisano u nastavku:

1. Grad Zagreb-Hrvatski Crveni križ, Gradsko društvo Crvenog križa Zagreb
2. Krapinsko-zagorska županija, Hrvatski Crveni križ, Društvo Crvenog križa Krapinsko-zagorske županije
3. Koprivničko-križevačka, Hrvatski Crveni križ, Gradsko društvo Crvenog križa Koprivnica
4. Međimurska županija, Hrvatski Crveni križ, Gradsko društvo Crvenog križa Čakovec
5. Karlovačka županija, Hrvatski Crveni križ, Gradsko društvo Crvenog križa Karlovac
6. Virovitičko-podravska županija, Hrvatski Crveni križ, Gradsko društvo Crvenog križa Virovitica
7. Požeško-slavonska županija, Hrvatski Crveni križ, Gradsko društvo Crvenog križa Požega
8. Osječko-baranjska županija, Hrvatski Crveni križ, Gradsko društvo Crvenog križa Osijek
9. Vukovarsko-srijemska županija, Humanitarna udruga Duga Vukovar.

**Digitalizacija sustava doniranja hrane u Republici Hrvatskoj**

U svrhu unapređenja sustava doniranja hrane u Republici Hrvatskoj, Ministarstvo poljoprivrede je u suradnji sa Prehrambeno-biotehnološkim fakultetom Sveučilišta u Zagrebu, tijekom svibnja i lipnja 2017. godine, provelo istraživanje o doniranju hrane u Republici Hrvatskoj. Rezultati ovog istraživanja su pokazali da viškovi hrane postoje te da nastaju duž cijelog prehrambenog lanca te da bi poticaj za doniranje hrane, između ostalog, moglo biti adekvatno povezivanje donatora i posrednika u lancu doniranja hrane.

Stoga je Ministarstvo poljoprivrede izradilo IT sustav za doniranje hrane „e-doniranje“ kao virtualno centralno mjesto za distribuciju i koordinaciju donirane hrane. Ideja je bila povezati donatore i posrednike preko IT sustava u koji bi donatori mogli prijaviti hranu koju žele donirati te se povezati sa posrednicima koji su relativno blizu i imaju transportne i skladišne kapacitete, pri čemu bi se svakako vodilo računa o potrebama krajnjih primatelja koje opskrbljuje posrednik.

Prednosti ovakvog sustava uključuju: manje opterećenje donatora, lakšu komunikaciju između donatora i posrednika, centralno upravljanje, usklađenost ponude i potreba, pokrivenost perifernih dijelova RH te transparentnu podjelu donacija.

IT sustav za doniranje hrane je u pravilu komunikacijska platforma za donatore i posrednike i to preko centralnog upravitelja koji bi trebao skratiti vrijeme donatoru u pogledu pronalaska adekvatnog posrednika i dogovora oko preuzimanja donirane hrane.

Proces započinje prijavom donacije od strane donatora u IT sustav, pri čemu upravitelj sustava biva obaviješten o pristigloj donaciji koju nudi posrednicima, odabranim prema unaprijed definiranim kriterijima (zemljopisna udaljenost, potrebe posrednika, odnosno broj krajnjih primatelja o kojima skrbi posrednik, mogućnost skladištenja, transporta i dr.). Posrednici potvrđuju zainteresiranost za donaciju te slijedi dogovor oko preuzimanja donacije. Podaci koji prate donaciju u cijelom lancu dionika, od donatora, preko upravitelja, do posrednika, su informacije o vrsti hrane, količini, roku trajanja, uvjetima čuvanja, adresi i vremenu dostupnosti donacije, o mogućem transportu od strane donatora, o kontakt osobi kod donatora i dr.

Stoga je glavna uloga centralnog upravitelja odabir potencijalnih posrednika za dodjelu prijavljenih donacija u skladu sa zadanim kriterijima, a koji osiguravaju usklađenost ponude i potreba te pokrivenost perifernih dijelova Republike Hrvatske te podjela prijavljenih donacija prema odabranim posrednicima kroz IT sustav. Važno je istaknuti, da od 2024. godine, upravljanje e-doniranjem u svojoj županiji preuzimaju banke hrane. Međutim, budući da su banke hrane uspostavljene u 9 županija, upravljanje e-doniranjem u ostalim županijama u kojima zasada nema uspostavljene banke hrane, i dalje provodi centralni upravitelj.

IT sustav za doniranje hrane je internet aplikacija, a korisnici se spajaju putem Internet poveznice. Karakteristike IT sustava su: pogodan i jednostavan za korištenje od strane korisnika (posrednika, donatora, treće strane s upravljačkom ulogom), pouzdan, s kratkim vremenom odziva te s omogućenim jednostavnim pristupom sa standardnih desktop i mobilnih uređaja uz osiguranu sigurnost pohranjenih podataka.

Projekt uspostave IT sustava za doniranje hrane je započeo u listopadu 2018. godine u pilot fazi koja je završila 31. prosinca 2019. godine. U prvoj fazi projekta pod nazivom unapređenje povezanosti i komunikacije donatora i posrednika u lancu doniranja hrane, radilo se na izradi i uspostavi IT sustava za doniranje hrane, na prikupljanju potencijalnih korisnika kroz informiranje i edukacije o primjeni IT sustava te u završnoj fazi prve faze pilot projekta, krenula je i praktična primjena te su utvrđene potencijalne prednosti i nedostatci samog sustava. U drugoj fazi pilot projekta pod nazivom centralno upravljanje IT sustavom za doniranje hrane, nastavila se primjena IT sustava, uključeni su novi korisnici te utvrđeni modeli za poboljšanje funkcionalnosti samog sustava. Pokazalo se da IT rješenje uspješno funkcionira te je tijekom 2022. godine dodatno nadograđeno (statistički izvještaji, regionalno upravljanje i dr.).

Projekt e-doniranje je do danas spasio oko 942 tone hrane, od čega u 2023. godini, oko 394 tone hrane, što predstavlja porast od 23% u odnosu na 2024. godinu. U sustav je sveukupno uključeno 338 donatora (poslovnice trgovačkih lanaca se računaju kao zasebni donatori) i 112 posrednika u lancu doniranja hrane.

1. **Cilj i očekivani rezultati**

**Cilj**

* Osigurati kontinuirani rad IT sustava za doniranje hrane u županijama u kojima nije uspostavljena banka hrane, odnosno županijski upravitelj (Zagrebačka, Sisačko-moslavačka, Varaždinska, Bjelovarsko-bilogorska, Primorsko-goranska, Ličko-senjska, Brodsko-posavska, Zadarska, Šibensko-kninska, Splitsko-dalmatinska, Istarska, Dubrovačko-neretvanska) i te doprinos povećanju količine donirane hrane na razini RH

**Rezultati koji se očekuju od odabranog ponuditelja**

* Izvršavanje uloge centralnog upravitelja, a prema zadanim zaduženjima.
* Pronalazak novih korisnika i organizacija te zadržavanje i razvijanje odnosa s postojećim korisnicima i organizacijama.
* Vođenje statističkih podataka o broju korisnika i količinama donirane hrane u traženim formatima te redovno izvještavanje prema Ministarstvu poljoprivrede.
* Koordinacija rada županijskih upravitelja i pružanje korisničke podrške županijskim upraviteljima te prema potrebi, kanaliziranje dijela upita prema odgovornoj informatičkoj firmi
* Suradnja sa odgovornom informatičkom tvrtkom u otklanjaju potencijalnih poteškoća u radu IT sustava te izrada prijedloga unapređenja IT sustava.
* Edukacija budućih županijskih upravitelja o korištenju IT sustava.

1. **Zadaci izvršitelja**
   1. Izvršavati ulogu centralnog upravitelja u IT sustavu za doniranje hrane, prema sljedećim zaduženjima:

- registracija novih organizacija i korisnika

- edukacija novih korisnika o korištenju i funkcioniranju IT sustava

- korisnička podrška korisnicima IT sustava

- ažuriranje uputa za korištenje IT sustava, prema potrebi

- odabir potencijalnih posrednika za dodjelu prijavljenih donacija u skladu sa zadanim kriterijima, a koji osiguravaju usklađenost ponude i potreba te pokrivenost perifernih dijelova Republike Hrvatske

- podjela prijavljenih donacija prema odabranim posrednicima kroz IT sustav

- pružanje tehničke podrške korisnicima za korištenje IT sustava

- osiguravanje neometanog funkcioniranja podjele hrane putem IT sustava 5 dana u tjednu po 8 sati dnevno.

* 1. Pronalaženje novih korisnika i organizacija te zadržavanje i razvijanje odnosa s postojećim korisnicima i organizacijama.
  2. Vođenje statističkih podataka o broju korisnika i količinama donirane hrane u traženim formatima te redovno izvještavanje prema Ministarstvu poljoprivrede.
  3. Koordiniranje rada županijskih upravitelja i pružanje korisničke podrške županijskim upraviteljima te prema potrebi, kanaliziranje dijela upita prema odgovornoj informatičkoj firmi
  4. Suradnja sa odgovornom informatičkom tvrtkom u otklanjaju potencijalnih poteškoća u radu IT sustava te izrada prijedloga unapređenja IT sustava:
* evidentiranje i prijava eventualnih tehničkih poteškoća nastalih za vrijeme primjene IT sustava i
* priprema prijedloga unapređenja IT rješenja u suradnji sa Ministarstvom poljoprivrede
  1. Edukacija budućih upravitelja o korištenju IT sustava.

1. **Indikatori uspješnosti izvršitelja**

Kvalitativni pokazatelji rezultata projekta e-doniranje

* Osigurana podjela svih prijavljenih donacija kroz centralno upravljanje u IT sustavu za doniranje hrane, prema zadanim zaduženjima.
* Povećanje broja novih korisnika i organizacija te zadržani i razvijeni odnosi s postojećim korisnicima i organizacijama.
* Redovna dostava traženih izvještaja, planova i statističkih podataka Ministarstvu poljoprivrede u skladu sa kriterijima iz točke 3. ovog projektnog zadatka.
* Koordinacija rada županijskih upravitelja i pružanje korisničke podrške županijskim upraviteljima
* Redovna prijava eventualnih tehničkih poteškoća nastalih za vrijeme primjene IT sustava odgovornoj informatičkoj tvrtki.
* Pripremljeni prijedlozi unapređenja IT rješenja u suradnji sa Ministarstvom poljoprivrede.

**Tablica 1.** Kvantitativni pokazatelji rezultata projekta e-doniranje (zajednički pokazatelj centralnog upravitelja i županijskih upravitelja)

|  |  |  |
| --- | --- | --- |
| Kvalitativno | Kvantitativno | Rok |
| povećanje količina donirane hrane u odnosu na 2023. godinu | 50% | 31.1.2025. |

1. **Izvještavanje**

Izvršitelj će dostaviti izvješće o tijeku provedbe projekta u odnosu na indikatore uspješnosti navedene u točki 4. ovog projektnog zadatka, a prema dinamici u Tablici 2.

**Tablica 2.** Pregled dostave međuizvješća i završnog izvješća o provedbi projekta

|  |  |
| --- | --- |
| Razdoblje | Zadaci |
| na kraju IV. mjeseca provedbe projekta | međuizvješće o provedenim zadacima |
| na kraju VIII. mjeseca provedbe projekta | međuizvješće o provedenim zadacima |
| u roku od 7 dana od roka izvršenja projekta navedenog u Ugovoru | završno izvješće |

1. **Rokovi izvršenja**

Naručitelj će sa odabranim ponuditeljem sklopiti ugovor o nabavi u trajanju od 12 mjeseci. Usluga će se izvršavati od datuma potpisivanja ugovora. Okvirni početak izvršavanja usluge je predviđen za 22.1.2024.

**Važne napomene:**

Izvođač je obvezan tijekom provođenja svih aktivnosti vidljivo istaknuti projekt i partnerstvo s Ministarstvom poljoprivrede putem predviđenih logotipova.

Svi dokumenti, informacije i IT podaci, vezani uz IT sustav za doniranje hrane, nastali ili izrađeni tijekom i nakon završetka ovog projekta, vlasništvo su Ministarstva poljoprivrede i distribuiraju se uz prethodno odobrenje Ministarstva poljoprivrede.